VARKAUDEN SEUDUN KIHLAKUNNANVIRASTO	9.9.2005
SYYTTÄJÄOSASTO				
Pirnankatu 2				
78200 VARKAUS	
Puh. 017-366 2270, 010 362 7300

Oikeusministeriö

PL 25

00023 VALTIONEUVOSTO

Viite	15.6.2005 päivätty lausuntopyyntönne 5/66/2004

Asia	LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN
	LOPPUMIETINNÖSTÄ

Pyydettynä lausuntona Varkauden seudun kihlakunnanviraston syyttäjäosasto esittää kunnioittaen seuraavaa:

Ensinnä toteamme, että kehittämistoimia ei tulisi tällä hetkellä lainkaan jatkaa ennen kuin vuonna 2008, jolloin on tarkoitus tehdä ratkaisuja kihlakuntajärjestelmän jatkon osalta. Mikäli syyttäjälaitoksessa siirrytään aiemmin esitettyihin 18 syyttäjäyksikköön, merkitsisi se tosiasiallista irtautumista kihlakuntajärjestelmästä ja sitä kautta myös koko kihlakuntajärjestelmän romuttamista hallinnon omilla sisäisillä toimilla ilman vähäisintäkään poliittista keskustelua asiasta.

Irtautuminen kihlakuntajärjestelmästä johtaisi lukuisiin seurauksiin, joiden vaikutusta ei käsityksemme mukaan ole tässä vaiheessa vielä selvitetty. Tällaisina asioina mainittakoon esimerkiksi toimitilakysymykset ja työterveyshuoltoasiat suunniteltujen paikallistoimistojen osalta ja kihlakunnanviraston yhteisen henkilöstön tuottamien palvelujen loppuminen syyttäjäyksiköiltä. Tällä hetkellä lienee selvittämättä kuinka nykyisiä kihlakunnanvirastojen toimitiloja tultaisiin käytännössä hallinnoimaan ja esimerkiksi vuokria perimään mahdolliselta syyttäjänviraston paikallistoimistolta. Irtautumisella kihlakuntajärjestelmästä olisi myös vaikutusta mainitun yhteisen henkilöstön toimenkuviin ja ilmeisesti myös heidän palkkaukseensa.

Mietinnössä on laskettu, että siirtymisellä 18 syyttäjäyksikköön saavutettaisiin työnsäästöä hallintotyöstä noin kolme henkilötyövuotta. Tämä laskelma sisältää huomattavia epävarmuustekijöitä ja on huomattava, että paikallistoimistojen osalta syyttäjälaitoksen itsensä hoidettavaksi siirtyisi useita tehtäviä, joista tähän asti on huolehtinut joko kihlakunnannimismies, joka harvemmin on ollut syyttäjäyksiköstä, tai kihlakunnanviraston yhteinen henkilöstö. Muutoinkin noin kolmen henkilötyövuoden säästöä hallintotyöstä on pidettävä niin vähäisenä koko syyttäjälaitoksen kannalta, ettei sillä voida perustella esitettyä uudistusta.

Mitä sitten tulee mietinnössä esitettyihin isompien yksikköjen etuihin toteamme, että kaikki nämä mahdollisuudet ovat jo nyt käytettävissä nykyisillä yt-alueilla. Esimerkiksi sijaisten palkkaamistarpeen vähentäminen, työmäärien tasaaminen, laadunvalvonta ja erikoistuminen ovat täysin mahdollisia jo nykyisten yt-alueiden puitteissa.

Kiinnitämme vielä huomiota siihen, että mietinnössä ei ole lainkaan pohdittu isojen yksikköjen mahdollisia huonoja puolia verrattuna pieniin syyttäjäyksiköihin. Isojen yksikköjen myötä voi olettaa myös henkilökunnan ajan käytön yksikön yhteisten asioiden käsittelyyn (esimerkiksi yt-menettelyssä käsiteltävät asiat) lisääntyvän johtuen kokousten siirtymisestä nykyisiin yt-alueen keskuspaikkoihin. Suunniteltujen paikallistoimistojen osalta on lisäksi pelättävissä tiedonkulun puutteellisuutta, mistä on jo saatu viitteitä toimittaessa yt-aluejärjestelmän puitteissa.

Yhteenvetona toteamme, että vastustamme muutosta esitetyssä muodossaan ja syyttäjälaitoksen kehittämisessä tulisi käsityksemme mukaan edetä yt-aluejärjestelmää kehittämällä. Tarkempien perustelujen osalta viittaamme lukuisissa kohdin oheiseen 20.4.2005 annettuun lausuntoon syyttäjälaitoksen rakenne- ja resurssityöryhmän välimietinnöstä.

Johtava kihlakunnansyyttäjä	Yrjö Pulkkinen

LIITE  20.4.2005 annettu lausunto po. työryhmän välimietinnöstä